CELEX: C2007/199/31
Language: fi
Date: 2007-08-25 00:00:00
Title: Asia C-270/07: Kanne 6.6.2007 — Euroopan yhteisöjen komissio v. Saksan liittotasavalta

25.8.2007   
            
            
               FI
            
            
               Euroopan unionin virallinen lehti
            
            
               C 199/20
            
         Kanne 6.6.2007 — Euroopan yhteisöjen komissio v. Saksan liittotasavalta
   (Asia C-270/07)
   (2007/C 199/31)
   Oikeudenkäyntikieli: saksa
   Asianosaiset
   
      Kantaja: Euroopan yhteisöjen komissio (asiamiehet: F. Erlbacher ja A. Szmytkowska)
   
      Vastaaja: Saksan liittotasavalta
   Kantajan vaatimukset
   
               —
            
            
               Saksan liittotasavalta ei ole noudattanut direktiivin 85/73 (1) 1 artiklan ja 5 artiklan 3 ja 4 kohdan sekä 1.1.2007 alkaen asetuksen N:o 882/2004 (2) 27 artiklan 2, 4 ja 10 kohdan mukaisia velvoitteitaan, koska Schleswig-Holsteinin osavaltion V Ausführungsgesetz zum Fleischhygienerecht und zum Geflügelfleischrechtin (lihahygieniasta ja siipikarjan lihasta annettujen lakien V täytäntöönpanolaki) 4 §:ää ei ole saatettu näiden yhteisön säännösten mukaiseksi.
            
         
               —
            
            
               Saksan liittotasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Direktiivin 85/73/ETY 1 artiklan 1 kohdan mukaan jäsenvaltioiden on varmistettava, että eri direktiiveissä tarkoitettujen lihan tarkastusten ja valvonnan kustannusten kattamiseksi kannetaan maksu. Säännöt näiden yhteisön maksujen, jotka korvaavat kaikki muut tullit tai maksut, jotka jäsenvaltioiden valtion, läänin tai kunnan viranomaiset perivät tarkastuksista ja valvonnasta, laskemisesta ja kantamisesta sisältyvät direktiivin liitteisiin. Mainitun direktiivin 5 artiklan 1 kohdassa säädetään, että yhteisön maksut vahvistetaan siten, että ne kattavat kustannukset, joita toimivaltaiselle viranomaiselle aiheutuu tarkastusten ja valvonnan toteuttamisesta. Tämän artiklan 3 kohdan mukaan jäsenvaltiot saavat kantaa suuremman maksun edellyttäen, että kannettujen maksujen yhteismäärä ei ole suurempi kuin tarkastuksen tosiasialliset kustannukset. Yhteisöjen tuomioistuin on jo katsonut yhdistetyissä asioissa C-284/00 ja C-288/00, Stratmann ym., että direktiivien 85/73 ja 64/433 sanamuodosta ja tavoitteesta käy ilmi, että bakteriologisten tutkimusten kustannukset kuuluvat yhteisön maksun soveltamisalaan. Lainsäädäntö ei tältä osin muuttunut, kun direktiivi 85/73 korvattiin 1.1.2007 alkaen asetuksella N:o 882/2004.
   Komissio katsoo, että Schleswig-Holsteinin osavaltion täytäntöönpanolain säännöksillä, joissa säädetään kiinteiden lihan tarkastusmaksujen lisäksi bakteriologisista tutkimuksista kannettavista maksuista, rikotaan näitä yhteisön oikeuden säännöksiä, eikä niissä oteta huomioon yhteisöjen tuomioistuimen asiassa Stratmann ym. näistä säännöksistä tekemää tulkintaa.
   Erityisesti on todettava, että bakteriologiset tutkimukset kuuluvat asetuksessa N:o 854/2004 tarkoitettuihin tarkastuksiin ja hygienian valvontaan, joiden kustannukset on katettava yhteisön maksulla. Jäsenvaltiot voivat tosin kantaa suuremman maksun kuin direktiivin 85/73/ETY liitteessä säädetyt maksut edellyttäen, että kannettujen maksujen yhteismäärä ei ole suurempi kuin tarkastuksen tosiasialliset kustannukset, mutta jokaisen korotuksen, josta jäsenvaltio päättää, on kohdistuttava kiinteään maksuun. Erityisen, yhteisön maksua suuremman maksun on katettava kaikki tosiasiallisesti syntyneet kustannukset. Suuremmista kustannuksista ei voida säätää sellaisella kansallisella säännöksellä, jossa säädetään bakteriologisista tutkimuksista aiheutuvien kustannusten kattamisesta eri maksulla kiinteän maksun lisäksi. Tämä ei nimittäin tarkoittaisi yhteisön kiinteän maksun, johon kaikki tosiasiallisesti syntyneet kustannukset sisältyvät, yleistä korottamista.
   Kyseessä oleva Schleswig-Holsteinin täytäntöönpanolain säännös on myös vastoin soveltuvien yhteisön säännösten tehokasta vaikutusta. Näillä yhdenmukaistetuilla säännöksillä on nimittäin tarkoitus poistaa tuoreen lihan tarkastusten ja hygienian valvonnan rahoittamiseen liittyviä kilpailun vääristymisiä, joita olisi odotettavissa jäsenvaltioiden välisten erojen vuoksi. Yhteisöjen tuomioistuin on myös katsonut, että tämä tavoite vaarantuisi, jos tiettyjä yhteisön oikeudessa säädettyjä tarkastuksia ei koskisi tuolla tavoin yhdenmukaistettu yhteisön rahoitusjärjestelmä, vaan niistä voitaisiin kantaa erityisiä kansallisia maksuja.
   
      (1)  EYVL L 32, s. 14.
   
      (2)  EUVL L 165, s. 1.